b'\n_START_ARTICLE_\nVille Valo\n_START_SECTION_\nMladost\n_START_PARAGRAPH_\nVille Valo se je rodil 22. november 1976 v Vallili (predmestje Helsinkov) o\xc4\x8detu Kariju Valu in materi Aniti (ki je mad\xc5\xbearskega rodu) kot prvorojenec ( osem let kasneje se mu je pridru\xc5\xbeil brat Jesse). Kmalu po Villejevem rojstvu se je dru\xc5\xbeina Valo preselila v mesto Oulunkyl\xc3\xa4, kjer je njegov o\xc4\x8de odprl, med HIM fani tako znani, sex shop (pred tem je delal kot voznik taksija). Ville sam opisuje svoje otro\xc5\xa1tvo kot prijetno in s tem ru\xc5\xa1i \xc5\xa1e en stereotip - da morajo frontmani rock skupin obvezno imeti problemati\xc4\x8dno otro\xc5\xa1tvo. Bil je nagajivec z dobrimi ocenami. Med \xc5\xa1olskimi predmeti ga je zanimala zelo \xc5\xa1iroka paleta predmetov - od jezikov (vzgojen je bil dvojezi\xc4\x8dno; poleg fin\xc5\xa1\xc4\x8dine teko\xc4\x8de govori tudi mad\xc5\xbear\xc5\xa1\xc4\x8dino, da obvlada angle\xc5\xa1\xc4\x8dino pa ve\xc4\x8d kot o\xc4\x8ditno dokazujejo njegova besedila) in umetnosti do matematike in biologije. Nikoli pa ni maral \xc5\xa1porta. K temu je najve\xc4\x8d pripomogla astma, za katero je zbolel pri \xc5\xa1estih letih. Bolezen se je razvila kot posledica \xc5\xa1oka, ki ga je do\xc5\xbeivel, ko mu je poginil ku\xc5\xbeek Fido. Poleg astme je Valo v tem obdobju zbolel za kar nekaj alergijami in dobil celo neke vrste strah pred \xc5\xbeivalmi, vendar ga ne ozna\xc4\x8duje kot fobijo. Da bi se popolnoma posvetil glasbi, je pri \xc5\xa1estnajstih letih pustil \xc5\xa1olo. Nekaj \xc4\x8dasa je kot prodajalec delal v o\xc4\x8detovi trgovini z eroti\xc4\x8dnimi pripomo\xc4\x8dki, vendar ga to delo ni osre\xc4\x8dilo \xe2\x80\xa6 kmalu za tem, je leta 1995 ustanovil skupino HIM - najuspe\xc5\xa1nej\xc5\xa1o finsko skupino izven meja doma\xc4\x8de dr\xc5\xbeave.\n_START_SECTION_\nZasebno \xc5\xbeivljenje\n_START_PARAGRAPH_\n\xc4\x8ceprav so HIM danes znani po vsej Evropi in (zadnje \xc4\x8dase) tudi v Ameriki, je Ville ostal skromen. \xc5\xbdivi v malem stanovanju v Helsinkih in najbolj u\xc5\xbeiva, ko lahko gre s prijatelji na pija\xc4\x8do ali igro biljarda. Leta 2005 se je Ville zaro\xc4\x8dil s svojo dolgoletno spremljevalko, finskim modelom Jonno Nygren, vendar sta se marca 2006 raz\xc5\xa1la. Vzrok za konec zveze bi naj bile njene te\xc5\xbeave, za katere on ni vedel, ter njena prevelika zahteva po pozornosti (ki ji je, zaposlen kot je, ni mogel nuditi). Zanikal pa je, da je vmes kak\xc5\xa1na druga oseba._NEWLINE_Kot otrok glasbenih navdu\xc5\xa1encev (star\xc5\xa1a sta ob\xc4\x8dudovala finske glasbenike kot npr. Tapio Rautavaara in Rauli Somerjoki) je Ville zelo kmalu vzljubil glasbo. \xc5\xbde ko je bil dojen\xc4\x8dek, ga je mama, kadar je jokal, tola\xc5\xbeila tako, da ga je vzela v naro\xc4\x8dje, zapela pesem in z njim zaplesala. Kot triletni de\xc4\x8dek je \xc5\xbee igral svoj prvi in\xc5\xa1trument: bongo bobne. Kasneje je preko starej\xc5\xa1ega bratranca spoznal skupine, kot so Kiss, Black Sabbath in Iron Maiden, ki so ga zelo navdu\xc5\xa1ile, navdu\xc5\xa1en pa je bil tudi nad drugimi zvrstmi (reggae, grunge, blues).\n_START_SECTION_\nGlasbeni koraki\n_START_PARAGRAPH_\nPri devetih letih je za\xc4\x8del obiskovati Pop in Jazz konservatorij v Helsinkih, kjer je podrobneje spoznal vse te glasbene zvrsti, hkrati pa je za\xc4\x8del sodelovati v razli\xc4\x8dnih skupinah, med njimi B.L.O.O.D (1986\xe2\x80\x931989), Eloveena Boys (1987\xe2\x80\x931988), Kemotherapia (1989\xe2\x80\x931997) ter mnogih drugih. V omenjenih projektih je sodeloval kot basist. Pevec je postal \xc4\x8disto po naklju\xc4\x8dju, ko je moral zaradi odsotnosti pravega pevca prevzeti mikrofon. Ville je ta dogodek ohranil v bolj neprijetnem spominu, saj je (kot pravi sam) skoraj umrl od treme. Sedaj pa poleg skupine HIM, kjer nastopa kot pevec (sicer igra tudi bobne in bas kitaro), Ville ob\xc4\x8dasno sodeluje tudi z drugimi skupinami. Eden od njegovih najbolj\xc5\xa1ih prijateljev je Bam Margera.'